Document ID: 32015D2071

Reference:
18.11.2015
SL
Uradni list Evropske unije
L 301/47
SKLEP SVETA (EU) 2015/2071
z dne 10. novembra 2015
o pooblastitvi držav članic, da v interesu Evropske unije ratificirajo Protokol iz leta 2014 h Konvenciji Mednarodne organizacije dela o prisilnem ali obveznem delu iz leta 1930, kar zadeva člene 1 do 4 Protokola glede zadev na področju pravosodnega sodelovanja v kazenskih zadevah
SVET EVROPSKE UNIJE JE –
ob upoštevanju Pogodbe o delovanju Evropske unije in zlasti člena 82(2) v povezavi s členom 218(6)(a)(v) Pogodbe,
ob upoštevanju predloga Evropske komisije,
ob upoštevanju odobritve Evropskega parlamenta,
ob upoštevanju naslednjega:
(1)
Unija spodbuja ratifikacijo mednarodnih konvencij o delu, ki jih je Mednarodna organizacija dela (MOD) opredelila kot aktualne, da bi prispevala k prizadevanjem Unije za spodbujanje človekovih pravic in dostojnega dela za vse ter za odpravo trgovine z ljudmi znotraj in zunaj Unije. Varstvo temeljnih načel in pravic pri delu je ključni vidik navedene spodbude.
(2)
Konvencija Mednarodne organizacije dela o prisilnem ali obveznem delu iz leta 1930, ki jo dopolnjuje Protokol iz leta 2014, je ena od temeljnih konvencij MOD in vpliva na pravila, ki se nanašajo na temeljne delovne standarde.
(3)
V obsegu, v katerem Protokol iz leta 2014 h Konvenciji Mednarodne organizacije dela o prisilnem ali obveznem delu iz leta 1930 (v nadaljnjem besedilu: Protokol) ureja področje zaščite žrtev kaznivih dejanj, ki ga ureja člen 82(2) Pogodbe o delovanju Evropske unije (PDEU), je Unija že sprejela skupna pravila, ki v veliki meri urejajo to področje, zlasti z Direktivo 2011/36/EU Evropskega parlamenta in Sveta (1) in Direktivo 2012/29/EU Evropskega parlamenta in Sveta (2). Protokol lahko vpliva na navedena skupna pravila.
(4)
Člen 19(4) Ustave MOD o sprejetju in ratifikaciji konvencij se podobno uporablja za protokole, ki so zavezujoči mednarodni sporazumi, ki jih je treba ratificirati in so povezani s konvencijami.
(5)
Unija ne more ratificirati Protokola, saj so lahko njegove pogodbenice samo države.
(6)
Zato bi bilo treba države članice pooblastiti, da ratificirajo Protokol, pri čemer delujejo skupno v interesu Unije, glede tistih delov Protokola, ki sodijo v pristojnost Unije v skladu s členom 82(2) PDEU.
(7)
Členi 1 do 4 Protokola vsebujejo obveznosti, ki zadevajo zakonodajo Unije o zaščiti žrtev kaznivih dejanj. Posledično navedene določbe spadajo na področje uporabe naslova V tretjega dela PDEU in zlasti člena 82(2) Pogodbe.
(8)
Edina pravna podlaga, na kateri bi moral temeljiti ta sklep, je člen 82(2) PDEU. Protokol, zlasti člen 4 Protokola, se nanaša tudi na izdajo dovoljenj za prebivanje žrtvam prisilnega ali obveznega dela, v obsegu, ki je potreben, da se navedenim žrtvam zagotovi dostop do ustreznih in učinkovitih pravnih sredstev. Vendar je ta cilj, ki se povezuje s členom 79 PDEU, le postranski, medtem ko so cilji, povezani s členom 82(2) PDEU, določeni kot prevladujoči namen in element.
(9)
V skladu s členoma 1 in 2 Protokola (št. 22) o stališču Danske, ki je priložen Pogodbi o Evropski uniji in PDEU, Danska ne sodeluje pri prejetju tega sklepa, ki zato zanjo ni zavezujoč in se v njej ne uporablja.
(10)
Za Združeno kraljestvo in Irsko sta Direktiva 2011/36/EU in Direktiva 2012/29/EU zavezujoči in zato sodelujeta pri sprejetju tega sklepa.
(11)
Države članice bi bilo zato treba pooblastiti, da ratificirajo Protokol glede zadev na področju pravosodnega sodelovanja v kazenskih zadevah, ki jih obravnavajo členi 1 do 4 Protokola. Deli Protokola, ki se ne nanašajo na pravosodno sodelovanje v kazenskih zadevah in so v pristojnosti Unije, bodo predmet sklepa, ki bo sprejet vzporedno s tem sklepom –
SPREJEL NASLEDNJI SKLEP:
Člen 1
Države članice so pooblaščene, da ratificirajo Protokol iz leta 2014 h Konvenciji Mednarodne organizacije dela o prisilnem ali obveznem delu iz leta 1930, kar zadeva dele iz členov 1 do 4 Protokola, ki so na podlagi člena 82(2) PDEU v pristojnosti Evropske unije.
Člen 2
Države članice bi si morale prizadevati sprejeti potrebne ukrepe za deponiranje listin o ratifikaciji Protokola pri generalnem direktorju Mednarodne organizacije dela čim prej, po možnosti do 31. decembra 2016.
Člen 3
Ta sklep je naslovljen na države članice.
V Bruslju, 10. novembra 2015
Za Svet
Predsednik
P. GRAMEGNA
(1)  Direktiva 2011/36/EU Evropskega parlamenta in Sveta z dne 5. aprila 2011 o preprečevanju trgovine z ljudmi in boju proti njej ter zaščiti njenih žrtev in o nadomestitvi Okvirnega sklepa Sveta 2002/629/PNZ (UL L 101, 15.4.2011, str. 1).
(2)  Direktiva 2012/29/EU Evropskega parlamenta in Sveta z dne 25. oktobra 2012 o določitvi minimalnih standardov na področju pravic, podpore in zaščite žrtev kaznivih dejanj ter o nadomestitvi Okvirnega sklepa Sveta 2001/220/PNZ (UL L 315, 14.11.2012, str. 57).

Summary:
Protokol h Konvenciji MOD o prisilnem ali obveznem delu: ratifikacija v državah EU
Protokol h Konvenciji MOD o prisilnem ali obveznem delu: ratifikacija v državah EU
POVZETEK:
Sklep Sveta (EU) 2015/2037 o pooblastitvi držav EU, da ratificirajo Protokol iz leta 2014 h Konvenciji o prisilnem ali obveznem delu (1930) glede zadev na področju socialne politike
Sklep Sveta (EU) 2015/2071 o pooblastitvi držav EU, da ratificirajo Protokol iz leta 2014 h Konvenciji o prisilnem ali obveznem delu (1930), kar zadeva člene 1 do 4 Protokola glede pravosodnega sodelovanja v kazenskih zadevah
POVZETEK
KAJ JE NAMEN TEH SKLEPOV?
Ta sklepa pooblaščata vlade EU, da ratificirajo Protokol, ki ga je Mednarodna organizacija dela (MOD) sprejela leta 2014, in jih pozivata, da to storijo do konca leta 2016. To daje nov zagon Konvenciji MOD o prisilnem ali obveznem delu iz leta 1930 pri preprečevanju uporabe prisilnega ali obveznega dela, zlasti v okviru trgovine z ljudmi, zaščite žrtev in zagotavljanja dostopa do pravnih sredstev.
KLJUČNE TOČKE
Protokol MOD o prisilnem ali obveznem delu pokriva področja socialne politike in pravosodnega sodelovanja v kazenskih zadevah, ki sodijo v pristojnost EU.
EU kot taka ne more ratificirati Protokola. To lahko storijo samo posamezne države EU. Sklepa pooblaščata vlade EU, da ratificirajo besedilo „pri čemer delujejo skupno v interesu Unije“.
Sklep 2015/2037 zajema področja socialne politike v Protokolu, kot so delovno razmerje, delovni čas, delo prek agencij za zagotavljanje začasnega dela ter varnost in zdravje pri delu, ki že sodijo med cilje zakonodaje EU.
Sklep 2015/2071 zajema kazenske zadeve v Protokolu, kot je zaščita žrtev kaznivih dejanj. EU je to področje že zakonsko uredila z direktivama o boju proti trgovini z ljudmi in zaščiti žrtev.
Sklep 2015/2071 ne velja za Dansko na podlagi izvzetja v zvezi z območjem svobode, varnosti in pravice.
Od držav, ki so ratificirale Protokol o prisilnem ali obveznem delu, se zahteva, da ob posvetovanju s socialnimi partnerji pripravijo nacionalno politiko in akcijski načrt za zatiranje prisilnega ali obveznega dela ter se vključijo v mednarodno sodelovanje na tem področju. Sprejeti morajo ukrepe za preprečevanje prisilnega ali obveznega dela, da se izboljša zaščita žrtev in da se jim zagotovi dostop do pravnih sredstev, vključno z odškodnino.
OZADJE
              
Prisilno ali obvezno delo je delo, ki se opravlja neprostovoljno in pod prisilo in ki je po sprejemu temeljne Konvencije MOD o prisilnem ali obveznem delu št. 29, sprejete leta 1930, na splošno priznano kot kaznivo dejanje.
Vendar MOD ocenjuje, da je 20,9 milijona ljudi po svetu še vedno žrtev prisilnega ali obveznega dela. Velika večina teh je v zasebnem gospodarstvu, pri čemer gre zlasti za obliko trgovine zaradi izkoriščanja delovne sile. Cilj Protokola in priporočila o prisilnem ali obveznem delu, ki ju je sprejela organizacija MOD leta 2014, je pospešiti svetovni boj proti vsem oblikam prisilnega ali obveznega dela.
OD KDAJ SE TA SKLEPA UPORABLJATA?
              
Ta sklepa se uporabljata od 12. novembra 2015. Države članice bi si morale prizadevati sprejeti potrebne ukrepe za deponiranje listin o ratifikaciji do 31. decembra 2016.
OZADJE
              
Več informacij je na voljo:
na spletnem mestu Mednarodne organizacije dela o mednarodnih delovnih standardih v zvezi s prisilnim ali obveznim delom.
AKTA
            
Sklep Sveta (EU) 2015/2037 z dne 10. novembra 2015 o pooblastitvi držav članic, da v interesu Evropske unije ratificirajo Protokol iz leta 2014 h Konvenciji Mednarodne organizacije dela o prisilnem ali obveznem delu iz leta 1930 glede zadev na področju socialne politike (UL L 298, 14.11.2015, str. 23–24)
Sklep Sveta (EU) 2015/2071 z dne 10. novembra 2015 o pooblastitvi držav članic, da v interesu Evropske unije ratificirajo Protokol iz leta 2014 h Konvenciji Mednarodne organizacije dela o prisilnem ali obveznem delu iz leta 1930, kar zadeva člene 1 do 4 Protokola glede zadev na področju pravosodnega sodelovanja v kazenskih zadevah (UL L 301, 18.11.2015, str. 47–48)
POVEZANI AKTI
Protokol iz leta 2014 h Konvenciji o prisilnem ali obveznem delu, 1930
Zadnja posodobitev 17.03.2016